SK Úradný vestník Európskej únie C 51/45

Žaloba podaná 7. decembra 2007 – Prym a i./Komisia

(Vec T-454/07)

(2008/C 51/85)

Jazyk konania: nemčina

Účastníci konania

Žalobkyne: William Prym GmbH & Co. KG (Stolberg, Nemecko), Prym Inovan GmbH & Co. KG (Stolberg, Nemecko), EP Group S.A. (Comines-Warneton, Belgicko) (v zastúpení: H.-J. Niemeyer a C. Herrmann, advokáti)

Žalovaná: Komisia Európskych spoločenstiev

Návrhy žalobkýň

— zrušiť rozhodnutie žalovanej z 19. septembra 2007, pokiaľ smeruje proti žalobkyniam,

— subsidiárne znížiť peňažné pokuty uložené žalobkyniam v článku 2 rozhodnutia na primeranú sumu,

— zaviazať žalovanú na náhradu trov konania.

Žalobné dôvody a hlavné tvrdenia

Žalobkyne navrhujú zrušiť rozhodnutie Komisie K(2007) 4257 v konečnom znení z 19. septembra 2007 vo veci COMP/E-1/39.168 – Tvrdý galantérny tovar: Uzávery. V tomto rozhodnutí sa uložila spoločnostiam Prym-Gruppe peňažná pokuta za porušenie článku 81 ES tromi samostatnými protiprávnymi konaniami v oblasti tvrdého galantérneho tovaru, pričom Komisia zistila celkovo štyri protiprávne konania.

Na odôvodnenie svojej žaloby uvádzajú žalobkyne jedenásť žalobných dôvodov.

V súvislosti s námietkou multilaterálnej spolupráce pri „ostatných uzáveroch“ a nasadzovacích zariadeniach sa uvádza:

— porušenie článku 23 ods. 2 nariadenia (ES) č. 1/2003 (1), keďže jeden skutkový komplex bol rozdelený na dve protiprávne konania,

— chybné uplatnenie oznámenia Komisie z roku 2002 (2), keďže zníženie peňažnej pokuty je o 30 % príliš nízke.

V súvislosti s námietkou trojstrannej spolupráce v oblasti zipsov tvrdia, že došlo:

— k protiprávnemu postihnutiu konania spoločného podniku prvej a druhej žalobkyne ako aj chybný výpočet peňažnej pokuty voči tretej žalobkyni,

— k porušeniu oddielu C resp. D oznámenia Komisie z roku 1996 (3).

V súvislosti s námietkou dvojstrannej spolupráce s podnikom Coats-Group namieta:

— porušenie článku 23 ods. 2 nariadenia č. 1/2003, keďže táto spolupráca a jedno z domnelých protiprávnych konaní na základe rozhodnutia Komisie K(2007) 4257 v konečnom znení z 26. októbra 2007 vo veci COMP/F-1/38.338 – PO/ihly) boli rozdelené na dve samostatné protiprávne konania, hoci ich bolo potrebné považovať za jedno protiprávne konanie,

— porušenie zásady ne bis in idem obnoveným uložením peňažnej pokuty za ten istý skutok,

— porušenie článku 253 ES kvôli nedostatočnému odôvodneniu rozdelenia jednotného protiprávneho konania,

— porušenie zásady spolupráce a rovnosti zaobchádzania.

Pokiaľ ide o výpočet peňažnej pokuty tvrdia, že došlo:

— k porušeniu usmernení k metóde stanovovania peňažných pokút (4) ako aj zásady proporcionality a rovnosti zaobchádzania,

— k porušeniu článku 253 ES nedostatočným odôvodnením stanovenia východiskovej sumy a definície vecne relevantných trhov,

— subsidiárne, k porušeniu zásady proporcionality nadmerným celkovým zaťažením žalobkýň a nedostatočným odôvodnením.

(1) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, s. 1; Mim. vyd. 08/002, s. 205).

(2) Oznámenie Komisie o oslobodení od pokút a znížení pokút v prípadoch kartelov, (Ú. v. ES C 45, s. 3; Mim. vyd. 08/002, s. 155).

(3) Oznámenie Komisie o oslobodení od pokút a znížení pokút v prípadoch kartelov [neoficiálny preklad] (Ú. v. ES C 207, 1996, s. 4).

(4) Usmernenia k metóde stanovovania pokút uložených podľa článku 15 ods. 2 nariadenia č. 17 a článku 65 ods. 5 Zmluvy o ESUO (Ú. v. ES C 9, 1998, s. 3; Mim. vyd. 08/001, s. 171).